Infoboks

bold.dk har sikret sig rettighederne til samtlige 20 kampe i La Liga og Serie A i denne weekend. Se kampene gratis på bold.dk.

Ingen danske TV-kanaler har endnu sikret sig rettighederne til La Liga og Serie A i denne sæson. Dermed må fans af hold som Real Madrid, Barcelona, Juventus og AC Milan nøjes med diverse livescores, når de vil følge deres favorithold.

Det laver bold.dk nu om på. bold.dk har sikret sig rettighederne til samtlige 20 kampe fra La Liga og Serie A i den kommende weekend, og alle kampe vises kvit og frit på www.bold.dk.

- Vi er meget glade for at kunne hjælpe de mange danske fans af spansk og italiensk fodbold. De skal have lov til at se deres favorithold, og det får de nu mulighed for at gøre ganske gratis på bold.dk, siger direktør Denis Møberg Larsen.

- Vi har det tekniske setup på plads, og glæder os til at vise storhold som Barcelona, Real Madrid og Juventus i løbet af weekenden.

Det er første gang nogensinde, at bold.dk sikrer sig rettigheder til at vise fodboldkampe direkte.

- Vi har en veludviklet webtv-sektion, med bidrag fra både klubber, DBU og vores samarbejde med Discovery Networks Denmark. Men det er første gang, at vi går ind på banen for livestreaming, siger Denis Møberg Larsen.

- Det gør vi fordi vi ønsker at være hjemmebanen for de danske fodboldfans, og når de ikke kan få La Liga og Serie A på TV, må vi selvfølgelig træde til.

bold.dk blev stiftet i 1999, og er med afstand Danmarks største fodboldmedie.